ระบบอนุกรมวิธานดินของกระทรวงเกษตรสหรัฐ

thumb|upright=1.5|แผนที่แสดงการกระจายตัวของดินอันดับต่าง ๆ ทั่วโลก

**ระบบอนุกรมวิธานดินของกระทรวงเกษตสหรัฐ** (; ย่อ: ST) เป็นระบบการจำแนกดินที่ใช้ในสหรัฐอเมริกา ซึ่งพัฒนาขึ้นโดยกระทรวงเกษตรสหรัฐอเมริกาและสหกรณ์การสำรวจดินแห่งชาติตั้งแต่ ค.ศ. 1975 และมีกาย ดอนัลด์ สมิธ อดีตผู้อำนวยการฝ่ายสำรวจดินของกระทรวงเกษตรสหรัฐอเมริกา เป็นผู้ริเริ่ม

ระบบอนุกรมวิธานดินเป็นการแบ่งดินออกเป็นหมวดหมู่ในระดับต่าง ๆ โดยแบ่งออกเป็นหกชั้น ได้แก่ อันดับ (Orders) อันดับย่อย (Suborders) กลุ่มดิน (Great groups) กลุ่มดินย่อย (Subgroups) วงศ์ดิน (Families) และชุดดิน (Series) ระบบการจำแนกประเภทดินนี้ใช้คุณสมบัติของดินที่สามารถวัดได้ในเชิงปริมาณ ซึ่งได้แก่ ความลึก ความชื้น อุณหภูมิ เนื้อสัมผัส โครงสร้าง ความสามารถในการแลกเปลี่ยนประจุบวก ความอิ่มตัวของเบส องค์ประกอบแร่ดินเหนียว ปริมาณอินทรียวัตถุ และปริมาณเกลือ

## อันดับของดิน
ชั้นดินสามารถแบ่งออกได้เป็น 12 อันดับ โดยชื่อของกลุ่มดินต่าง ๆ มักมี "ซอลส์" (-sol) เป็นหน่วยคำลงท้าย การจำแนกดินแต่ละประเภทนั้นใช้คุณสมบัติที่สะท้อนให้เห็นถึงคุณสมบัติสำคัญในกระบวนการกำเนิดของดินนั้นเป็นเกณฑ์


File:Alfisol.jpg|
File:Andisol.jpg|แอนดิซอลส์
File:Aridisol.jpg|แอริดิซอลส์
File:Entisol.jpg|เอนทิซอลส์
File:Gelisol.jpg|เจลิซอลส์
File:Histosol.jpg|ฮิสโตซอลส์
File:Inzeptisol.jpg|
File:Mollisol.jpg|มอลลิซอลส์
File:Oxisol.jpg|อ็อกซิซอลส์
File:Spodosol.jpg|
File:Ultisol.jpg|อัลทิซอลส์
File:Vertisol.jpg|เวอร์ทิซอลส์


### แอลฟิซอลส์
*[[แอลฟิซอลส์]]* เป็นดินที่มีชั้นดินเหนียว มีเหล็กและอะลูมิเนียมเป็นองค์ประกอบหลัก มีสภาพการชะล้างต่ำกว่าทำให้ธาตุที่เป็นด่างยังคงเหลืออยู่มากในหน้าตัดดิน โดยเฉพาะในชั้นดินล่าง และมีความอิ่มตัวเบสมากกว่าร้อยละ 35 มีการผุพังปานกลาง มีสัดส่วนคิดเป็นร้อยละ 9.6 ของพื้นที่ปราศจากน้ำแข็งทั่วโลก และร้อยละ 14.5 ของพื้นที่ปราศจากน้ำแข็งในสหรัฐอเมริกา

ดินอันดับนี้สามารถพบได้ในบริเวณเขตละติจูดกลางและต่ำ มักพบบนผิวหน้าสภาพภูมิประเทศที่ค่อนข้างใหม่ พื้นที่มีเสถียรมาเป็นเวลานานพอสมควร โดยไม่มีการรบกวนดิน ภายใต้สภาพภูมิอากาศที่ชื้นพอที่จะทำให้เกิดการเคลื่อนย้ายวัสดุต่าง ๆ ภายในดิน แต่ขณะเดียวกันก็ต้องแล้งพอที่จะจำกัดการเคลื่อนย้ายของวัสดุที่เป็นด่างไม่ให้ออกไปพ้นจากหน้าตัดดินได้ จะไม่พบดินนี้ในบริเวณที่พื้นที่มีความลาดชันสูงมาก ที่ราบตะกอนน้ำพา และในแอ่งต่ำที่มีการระบายน้ำมาก

### แอนดิซอลส์
*[[แอนดิซอลส์]]* เป็นดินแร่หรือดินอนินทรีย์ที่เกิดจากตะกอนภูเขาไฟ มีสีคล้ำ เกิดขึ้นในช่วงยุคทางธรณีวิทยาใกล้ปัจจุบัน จึงยังไม่มีการผุพังและมีการพัฒนาชั้นดินที่น้อยมาก มีอัลโลเฟนหรือสารประกอบอะลูมิเนียม-ฮิวมิสเป็นองค์ประกอบหลัก มีแร่ธาตุเหล็กและอะลูมิเนียมที่มีผลึกไม่สมบูรณ์ในปริมาณสูง มีฟอสฟอรัสสูง ความหนาแน่นต่ำ และมีสัดส่วนของแก้วและวัสดุคอลลอยด์อสัณฐานสูง เช่น อัลโลเฟน อิโมโกไลต์ และเฟอร์ริไฮไดรต์ มีสัดส่วนคิดเป็นร้อยละ 0.7 ของพื้นที่ปราศจากน้ำแข็งทั่วโลก และร้อยละ 1.7 ของพื้นที่ปราศจากน้ำแข็งในสหรัฐอเมริกา

ดินประเภทนี้มักพบในเขตภูเขาไฟ เช่นในประเทศญี่ปุ่น อินโดนีเซีย และในทวีปอเมริกาใต้ ในสหรัฐอเมริกา สามารถพบในพื้นที่เพาะปลูกข้าวสาลีในรัฐวอชิงตัน ออริกอน และไอดาโฮ

### แอริดิซอลส์
*[[แอริดิซอลส์]]* เป็นดินแร่หรือดินอนินทรีย์ที่ปกติพบในบริเวณสภพภูมิอากาศแห้งแล้ง และพบบ้างในบริเวณกึ่งแห้งแล้ง หน้าดินมักมีสีจาง มีลักษณะหน้าดินเป็นทรายและขาดอินทรีย์วัตถุ บ่งชี้ถึงสภาพอากาศแห้งแล้งและการมีความชื้นไหลผ่านน้อย โดยส่วนใหญ่มีค่าความเป็นด่างสูง แอริดิซอลส์ส่วนใหญ่ไม่ค่อยอุดมสมบูรณ์ เพราะขาดความชื้นที่จำเป็น อย่างไรก็ตาม หากมีการชลประทานเพิ่มน้ำ ดินนี้อาจมีความอุดมสมบูรณ์มากได้ แต่ยังคงมีความเสี่ยงต่อการสะสมของเกลืออยู่เสมอ แอริดิซอลส์เป็นดินที่พบแพร่กระจายมากที่สุด

### เอนทิซอลส์
*[[เอนทิซอลส์]]* เป็นดินที่ไม่มีลักษณะและสมบัติซึ่งจะจำแนกอยู่ในอันดับดินอื่น ๆ ได้ โดยทั่วไปถือว่าเป็นดินเกิดใหม่ ยังไม่ค่อยมีการเปลี่ยนแปลงหรือมีการพัฒนาชั้นดินอย่างชัดเจน ซึ่งอาจเป็นผลมาจากมีเวลาน้อยเกินไปที่จะทำให้เกิดพัฒนาการ หรืออยู่ในบริเวณสูงชันซึ่งมีกษัยการเกิดอยู่ตลอดเวลา หรืออาจจะอยู่ในบริเวณที่ลุ่มซึ่งได้รับอิทธิพลของการตกตะกอนทับถมในระยะเวลาที่ถี่มากจนไม่สามารถเกิดพัฒนาการของชั้นดินขึ้นได้

เอนทิซอลส์ที่เกิดจากตะกอนน้ำพาในบริเวณที่ราบตะกอนน้ำพา คันดินริมน้ำธรรมชาติ และเนินตะกอนน้ำพารูปพัด มีลักษณะดินแตกต่างกันตามชนิดของตะกอนซึ่งเป็นวัตถุต้นกำเนิดและตำแหน่งของการตกตะกอน เนื้อดินมีตั้งแต่ทรายจัดจนถึงดินเหนียว โดยทั่วไปเป็นดินที่มีความอุดมสมบูรณ์ค่อนข้างมาก มีอินทรียวัตถุสูง มีความอิ่มตัวเบส และความจุในการแลกเปลี่ยนแคตไอออนสูง มีฟอสฟอรัสและโพแทสเซียมที่เป็นประโยชน์ในระดับสูง รวมทั้งมีเบสิกแคตไอออน คงเหลืออยู่ในระบบเป็นจำนวนมาก อันเป็นผลจากสภาพการขังน้ำและการสะสมของตะกอนที่ประกอบด้วยแร่ซึ่งสลายตัวได้ง่าย อย่างไรก็ตาม เอนทิซอลส์ที่เกิดบริเวณคันดินริมน้ำ มักมีเนื้อดินหยาบกว่าและเกิดการสูญเสียได้รวดเร็ว สมบัติทางเคมีโดยรวมจึงต่ำกว่าดินในบริเวณที่ราบลุ่ม

เอนทิซอลส์ที่มีเนื้อดินเป็นทรายจัด เกิดจากวัตถุต้นกำเนิดที่เป็นทราย พบได้ทั้งในพื้นที่ทวีปและบริเวณชายฝั่งทะเล ดินประเภทนี้มักไม่มีโครงสร้างหรือมีโครงสร้างอ่อนมาก เนื้อดินเป็นทรายจัดและมีอนุภาคขนาดอื่นปะปนอยู่น้อย การระบายน้ำขึ้นอยู่กับสภาพภูมิประเทศ แต่ในพื้นที่ดอนมักระบายน้ำได้ดีเกินไปและมีอัตราการแทรกซึมน้ำสูง ส่งผลให้ดินมีความสามารถในการอุ้มน้ำต่ำและมีความเสี่ยงต่อการขาดน้ำในระบบการเกษตร คุณสมบัติทางเคมีและความอุดมสมบูรณ์โดยรวมอยู่ในระดับต่ำ เนื่องจากองค์ประกอบหลักของดินเป็นแร่ควอร์ตซ์ในกลุ่มอนุภาคขนาดทราย ซึ่งสลายตัวยากและมีธาตุอาหารพืชน้อย ดินกลุ่มนี้มีความหลากหลายและครอบคลุมพื้นที่กว้าง

เอนทิซอลส์ในบริเวณไหล่เขาที่มีความลาดชันสูง มีโอกาสเกิดการกร่อนในอัตราเร่ง ส่งผลให้การพัฒนาของดินไม่สามารถเกิดลักษณะเด่นได้ทันต่อการสูญเสียหน้าดิน ดินที่พบจึงมักเป็นดินตื้น เนื้อดินมีกรวดหรือเศษหินจากวัตถุต้นกำเนิดปะปนอยู่ จัดเป็นดินที่มีสมบัติทางกายภาพและเคมีต่ำ ไม่เหมาะสมต่อการผลิตพืช

### เจลิซอลส์
*[[เจลิซอลส์]]* เป็นดินที่พบในสภาพอากาศหนาวจัด ดินอยู่ในสภาพแช่แข็งมีอุณหภูมิดินเฉลี่ยต่อปีต่ำกว่า 0 องศาเซลเซียส มักพบลิ่มน้ำแข็งและเลนส์น้ำแข็งในดิน ดินนี้ยังเกิดการเปลี่ยนแปงเพราะน้ำค้างแข็ง ซึ่งคือปรากฏการณ์ที่พื้นผิวดินบริเวณรอบธารน้ำแข็งเปลี่ยนแปลงไปเนื่องจากการกระทำของน้ำค้างแข็งในดิน การเกิดดินอันดับนี้จะเกิดขึ้นเหนือชั้นเยือกแข็งถาวรในช่วงเวลาที่น้ำแข็งนั้นละลาย

เจลิซอลส์มักพบในเขตอาร์กติกและกึ่งอาร์กติก ในบริเวณเขตป่าสนและทันดรา เช่น ในประเทศรัสเซีย แคนาดา และรัฐอะแลสกาของสหรัฐอเมริกา มีสัดส่วนคิดเป็นร้อยละเก้าของโลก

### ฮิสโตซอลส์
*[[ฮิสโตซอลส์]]* เป็นดินอินทรีย์ที่มีวัสดุดินอินทรีย์เป็นส่วนใหญ่ซึ่งต้องไม่มีตะกอนภูเขาไฟปะปนอยู่ในดินตอนบนเกินกว่าร้อยละ 60 มักเกิดในสภาพแวดล้อมที่เป็นแอ่งต่ำปิด มีน้ำขังอย่างต่อเนื่องหรือเกือบต่อเนื่องตลอดเวลา หรืออาจจะเกิดในบริเวณที่สูงชันหรือตามแนวน้ำซับที่มีน้ำพอเพียงที่จะเกิดสภาวะที่สามารถปิดกั้นกิจกรรมของออกซิเจนที่จะเกิดขึ้นกับดิน ทำให้กระบวนการผุพังเน่าเปื่อยและการเปลี่ยนแปลงเป็นแร่ธาตุของอินทรียวัตถุเกิดขึ้นช้ากว่ากระบวนการสะสมของอินทรียสาร ซึ่งจะเกิดเป็นชั้นสะสมที่หนา โดยการทับถมจะเกิดขึ้นจากตอนล่างขึ้นมาสู่ตอนบน

ลักษณะเด่นของดินในอันดับนี้คือ เป็นดินที่มีองค์ประกอบเชิงอินทรีย์เป็นปริมาณที่สูงเมื่อเปรียบเทียบกับองค์ประกอบเชิงแร่ธาตุในดิน โดยปกติจะมีอินทรีย์คาร์บอนมากกว่า 200 กรัมต่อกิโลกรัมของดิน ในทางกายภาพจัดเป็นดินที่มีความจุในการอุ้มน้ำสูง โดยทั่วไปมีลักษณะคล้ายฟองน้ำที่สามารถรับน้ำเข้าและปล่อยน้ำออกไปได้ สามารถหดตัวได้มากเมื่อแห้ง มีความพรุนสูง และความหนาแน่นรวมต่ำ ลักษณะที่แตกต่างกันของดินในอันดับฮิสโทซอลส์ที่เกิดขึ้นในแต่ละบริเวณนั้นขึ้นอยู่กับขั้นการสลายตัวของอินทรียสาร ซึ่งจะส่งผลให้เกิดความต่างของสี องค์ประกอบของสารเส้นใย โครงสร้าง การยึดตัว และความเป็นกรดเป็นด่างของดิน

### อินเซปทิซอลส์
*[[อินเซปทิซอลส์]]* เป็นดินแร่ที่เริ่มต้นมีการเปลี่ยนแปลงและพัฒนาชั้นดิน มีชั้นดินแคมบิกภายใน 50 เซนติเมตร มีกระบวนการเปลี่ยนแปลงทั้งทางกายภาพและเคมีเกิดขึ้นแล้ว แต่การสะสมต่างๆ ยังไม่มากพอที่จะเกิดเป็นชั้นดินวินิจฉัยเด่นๆ เหมือนกับดินที่มีพัฒนาการมานาน ในหน้าตัดดินยังคงมีลักษณะตกค้างของวัตถุต้นกำเนิดหลงเหลืออยู่มาก แต่ไม่พบวัตถุซัลด์ไฟด์ มักพบในบริเวณที่วัตถุต้นกำเนิดดินมีความคงทนต่อการเปลี่ยนแปลงสูง หรือสภาพภูมิประเทศมีข้อจำกัดสูง ความแข็งตัวของดินที่ความลึกระหว่าง 20 - 50 เซนติเมตร มีค่าเท่ากับ 7.0 หรือน้อยกว่า

อินเซปทิซอลส์พบกระจายอยู่ทั่วไป โดยมักพบในเขตทันดราและเขตภูเขาสูง เนื่องจากไม่เสถียรพอที่จะเกิดพัฒนาการของชั้นกำเนิดอย่างต่อเนื่อง นอกจากนี้ยังพบในพื้นที่เขตหุบเขาเก่าในที่ราบน้ำท่วมถึง

### มอลลิซอลส์
*[[มอลลิซอลส์]]* เป็นดินที่มีชั้นดินบนหรือผิวดินที่หนา ออกสีคล้ำจนถึงดำ มีโครงสร้างของดินดี มีอินทรียวัตถุเป็นองค์ประกอบในปริมาณที่สูง เนื้อดินมีลักษณะร่วนซุย และนุ่มมือเมื่อสัมผัส พบได้ทั้งในพื้นที่ลุ่มและที่ดอนในเขตละติจูดกลาง โดยเฉพาะในบริเวณที่วัตถุต้นกำเนิดดินสามารถสลายตัวให้ธาตุที่เป็นด่างในปริมาณที่สูง พืชพรรณธรรมชาติเป็นทุ่งหญ้า ภายใต้สภาพอากาศที่มีช่วงแห้งแล้ง ซึ่งไม่ส่งเสริมให้เกิดกระบวนการชะล้างอย่างต่อเนื่อง ทำให้ยังคงมีธาตุประจุบวกที่เป็นด่างเหลืออยู่ในหน้าตัดดินได้มาก โดยทั่วไปเป็นดินที่มีพัฒนาการไม่มากนัก และจัดเป็นดินที่มีศักยภาพทางการเกษตรเกษตรดี ดินมีความอุดมสมบูรณ์สูง

### อ็อกซิซอลส์
*[[อ็อกซิซอลส์]]* เป็นดินที่มีการสะสมออกไซด์ของเหล็กและอะลูมินัม หรือ เซสควิออกไซด์ในปริมาณสูง เกิดจากกระบวนการผุพังอยู่กับที่อย่างรุนแรงหรือผ่านกระบวนการเกิดดินมานาน ลักษณะที่สำคัญของดินในอันดับนี้คือ เป็นดินสีออกแดงจัด เหลือง หรือเทา เนื้อดินเป็นดินเหนียวค่อนข้างจัดหรือจัด แต่มีโครงสร้างดีมาก ดินมีความร่วนซุยสูง และมีความสม่ำเสมอภายในหน้าตัดดินมาก ทำให้การแจกแจงชั้นกำเนิดดินทำได้ยาก

อ็อกซิซอลส์มักเกิดอยู่ในบริเวณที่พื้นที่ค่อนข้างเสถียร มีความลาดชันน้อย ในเขตที่สภาพของอากาศมีความชื้นสูง ซึ่งเอื้ออำนวยให้กิจกรรมต่าง ๆ โดยเฉพาะกระบวนการออกซิเดชันภายในดินดำเนินไปได้อย่างต่อเนื่อง ส่งผลให้องค์ประกอบที่พบในดินส่วนใหญ่เป็นสารที่มีกิจกรรมต่ำ ได้แก่ แร่ควอร์ซต์ แร่ดินเหนียวชนิดเคโอลิไนต์ ออกไซด์ของเหล็กและอะลูมินัม และอินทรียวัตถุ จัดเป็นดินที่มีลักษณะทางกายภาพดี แต่มักมีความอุดมสมบูรณ์ต่ำ

### สปอโดซอลส์
*[[สปอโดซอลส์]]* เป็นดินแร่หรือดินอนินทรีย์ ดินชั้นล่างจะมีการสะสมอินทรีย์วัตถุ อะลูมินัม และอาจมีเหล็กหรือไม่มีก็ได้ ดินนี้มีชั้นทรายสีเทาคล้ายเถ้า มีปฏิกิริยาเป็นกรด วางตัวอยู่บนชั้นที่เป็นดินร่วนปนทรายสีคล้ำ หรือแดงคล้ำ มักพบในบริเวณที่วัตถุต้นกำเนิดเป็นทรายจัด ซึ่งอาจเป็นหาดทรายเก่าของแม่น้ำหรือทะเล และอาจจะพบได้บ้างในบริเวณที่มีความลาดชันสูง

จากการศึกษาพบว่า ชั้นที่มีสีคล้ำ แดงคล้ำ น้ำตาลปนแดง หรือสีแดง ที่วางตัวอยู่ใต้ชั้นสีซีดจาง สีเทาหรือสีเทาอ่อนนั้นเกิดจากการสะสมของอินทรียวัตถุที่สลายตัวแล้ว กับอะลูมินัมออกไซด์ และ/หรือเหล็กออกไซด์ ที่สันนิษฐานว่ามีการเคลื่อนย้ายมาสะสมในลักษณะของสารอันยรูปเคลือบบนอนุภาคแร่ธาตุของดิน ซึ่งเป็นลักษณะเฉพาะของชั้นดินล่างวินิจฉัยสปอดดิก และเป็นลักษณะสำคัญที่ทำให้ดินในอันดับสปอดโดซอลส์นี้แตกต่างจากดินอื่นๆ ในสภาพที่ไม่ถูกรบกวนหรือถูกรบกวนน้อย จะปรากฏชั้นดินล่างวินิจฉัยอัลบิก ซึ่งเป็นชั้นสีซีดจาง ที่แสดงว่ามีกระบวนการชะล้างวัสดุต่าง ๆ ออกไปจากบริเวณ วางตัวอยู่เหนือชั้นสปอดดิก

สปอโดซอลส์มักจะพบกระจายอยู่ในบริเวณที่มีฝนชุก ซึ่งมีปริมาณน้ำมากพอที่จะทำให้เกิดการเคลื่อนย้ายของวัสดุจากตอนบนของหน้าตัดดินลงไปสะสมในชั้นดินตอนล่างได้มาก ประกอบกับจะต้องมีอินทรียวัตถุ และวัตถุต้นกำเนิดดินที่เป็นทรายจัด ทั้งยังเกี่ยวข้องกับสภาพที่มีการเคลื่อนที่ขึ้นลงของน้ำใต้ดิน ซึ่งมีอิทธิพลต่อการเกิดชั้นดินล่าง

### อัลทิซอลส์
*[[อัลทิซอลส์]]* เป็นดินที่มีการเคลื่อนย้ายดินเหนียวจากดินชั้นบนไปสะสมในดินชั้นล่าง ซึ่งอาจเป็นดินเหนียวกิจกรรมต่ำทและมีความอิ่มตัวเบสน้อยกว่าร้อยละ 35 มีลักษณะเด่นที่แสดงให้เห็นว่าดินมีพัฒนาการมานานในสภาพที่วัตถุต้นกำเนิดดินผ่านกระบวนการผุพังอยู่กับที่ การชะล้าง การเคลื่อนย้ายวัสดุต่าง ๆ อย่างต่อเนื่องยาวนาน

อัลทิซอลส์มีการกระจายตัวแบบกระจัดกระจายทั่วโลก โดยมักพบในเขตที่มีฝนตกชุก

### เวอร์ทิซอลส์
*[[เวอร์ทิซอลส์]]* เป็นดินที่มีดินเหนียวประเภทยืดหดตัวสูงตั้งแต่ร้อยละ 30 ขึ้นไป มีสีคล้ำที่ประกอบด้วยแร่ดินเหนียวที่มีการยืดหดตัวได้สูง เมื่อความชื้นเปลี่ยนแปลง ซึ่งทำให้เกิดการแตกร่องระแหงที่ผิวหน้าในช่วงฤดูแล้ง ภายในดินชั้นล่างจะพบรอยไถล มีการผสมกันระหว่างดินบนและดินล่าง ผิวหน้าของสภาพภูมิประเทศในบริเวณที่เป็นดินนี้มักเป็นหลุมไม่สม่ำเสมอ และมีโครงสร้างของดินตอนบนเป็นแบบก้อนกลมพรุน ดินอันดับนี้เกิดจากวัตถุต้นกำเนิดดินที่มีปฏิกิริยาเป็นด่างส่วนใหญ่ โดยทั่วไปไม่ค่อยมีปัญหาทางด้านความอุดมสมบูรณ์ แต่จะมีปัญหาทางกายภาพได้เนื่องจากดินเหนียวเกินไปและการแตกเป็นร่องระแหงที่ผิวหน้าดิน เป็นอุปสรรคสำคัญต่อการใช้เครื่องมือกลในสนามในสภาพดินเปียก

ปัจจัยสำคัญที่มีอิทธิพลต่อการเกิดดินเวอร์ทิซอลส์นั้นประกอบด้วยวัตถุต้นกำเนิดดิน สภาพภูมิอากาศ และ สภาพภูมิประเทศ กล่าวคือ เวอร์ทิซอลส์จะพัฒนาขึ้นในบริเวณที่วัตถุต้นกำเนิดมีความเป็นด่างสูง อาจเกิดจากวัสดุที่ถูกพัดพามาทับถม หรือผุพังอยู่กับที่ของหินที่เป็นด่างต่างๆ ก็ได้ โดยผลลัพธ์ที่ได้จากการผุพังสลายตัวจะต้องให้วัสดุที่มีเนื้อละเอียด มีปฏิกิริยาเป็นด่าง และประกอบด้วยแร่ดินเหนียวประเภทมอนต์มอริลโลไนต์

## แหล่งอ้างอิง
### อ้างอิง

### บรรณานุกรม
* 
* 
*สำนักสำรวจดินและวางแผนการใช้ดิน. (ม.ป.ป.) "การจำแนกดินตามอนุกรมวิธานดิน". (ออนไลน์). สืบค้นเมื่อ 1 กุมภาพันธ์ 2569.
*
*

## แหล่งข้อมูลอื่น

*USDA / NRCS soil taxonomy webpage
*Soil Taxonomy, 2nd Edition
*USDA-NRCS Web Soil Survey
*Keys to Soil Taxonomy, 13th Edition

หมวดหมู่:ปฐพีวิทยา
หมวดหมู่:ดิน
หมวดหมู่:คำศัพท์ภูมิศาสตร์
หมวดหมู่:ภูมิศาสตร์
หมวดหมู่:วิทยาศาสตร์โลก